Ketapele

Bibele e na le mengwagakgolo e le gona. Puku ya mafelelo ya Testamente ye Tala e ngwadilwe kgale pele ga matswalo a Kriste mola Testamente ye Mpsha e phethilwe go ya mafelelong a ngwagakgolo wa mathomo AD. Eupša molaetša wa puku ye ya kgale o phela o le o moswa gape e le wo o hlabošago molokong o mongwe le o mongwe.

Ka gobane ke Lentšu le le neago bophelo go tšwa go Modimo yo a phelago, e sa le e eba mothopo wa maatla le kgothatšo mo mengwageng go badumedi ba dimilione. Moapostola Paulose o bile le kgonthišetšo ye:

Gobane ke tseba ntle le pelaelo gore ga go se se kago re aroganya le Modimo yo a re ratago: ga se lehu goba bophelo, ga se barongwa goba magoši a semoya goba balaodi ba semoya, goba dilo tša gonabjale goba tša ka moso, ga se sa kua godimo sebakabakeng, goba sa kua fase bodulabahu – gare ga tšohle tše di hlodilwego ga go se se kago re aroganya le Modimo yo a re ratago ka Kriste Jesu, Morena wa rena.

BAROMA 8:38-39

Go lefase le le tletšego ka go se be le kgonthišišo, batho ga ba na nnete ya se tumelo e se hlalošago mo go bona. Go se swane le Paulose, ga ba kgodišwe ke lerato le le tiilego la Modimo go bona. Gomme ba nyaka kgonthišišo ka gare go bona le dinnete tša nakwana ba le gare ba lahlegelwa ke bohlale bjo bo sa felego bjo bo lego ka gare ga Lentšu la Modimo.

Kgetho ye go tšwa Bibeleng e kgobokeditšwe go go thuša go utolla lefsa nnete mabapi le lerato le bogona bja Modimo bo bo sa felego bophelong bja gago. Ka go bala matlakala a, anke Lentšu la Modimo, leo le kgotleletšego go meloko ye mentši, le be mantšu a bohlale ao a bonegetšago tsela pele ga gago.

Ke mo ke lemogilego gore bohlale bo phala bošilo, go etša seetša ge se phala leswiswi.

MMOLEDI 2:13

Modimo – Mohlodi Ramaatlaohle

Modimo o hlodile legodimo le lefase

A re thome ka go lebelela se Bibele e se rutang mabapi le Modimo bjalo ka Mohlodi le Mmuši wa lefase le mabapi le tlholo ya gagwe.

Modimo yo a hlodilego lefase le tšohle tše di lego mo go lona, yo e lego yena Morena wa legodimo le lefase, ga a dule ka ditempeleng tše di agilwego ke batho. Le gona ga a nyake selo se batho ba kago mo fa sona ka go mo direla, ka ge e le yena ka noši yo a phedišago bohle le gona a fago bohle tšohle.

DITIRO 17:24-25

“Gobane ga go se se ka palelago Modimo.”

LUKASE 1:37

Tšohle di hlodilwe ka yena, gomme go tše di hlodilwego ga go le se tee se se sego sa hlolwa ka yena.

JOHANESE 1:3

Morena, ga go moswananago;

o yo mogolo, o senatla, o Ramaatla.

Morena o hlodile lefase ka maatla a gagwe,

ka bohlale bja gagwe a le thekga,

ka tlhaologanyo ya gagwe a phurolla magodimo.

JEREMIA 10:6,12

Morena, Modimo yo mokgethwa wa setšhaba sa Israele,

yo a se hlodilego, o re:

Ke nna ke hlodilego lefase,

le batho ba ba dulago go lona ke ba bopile.

Ke phurolotše magodimo ka diatla tše tša ka;

ke nna ke laolago letšatši le ngwedi le dinaledi.

JESAYA 45:11a,12

“Morena le Modimo wa rena,

o swanelwa ke letago le tlhompho le maatla,

gobane ke wena o hlodilego tšohle,

mme ke ka thato ya gago ge di le gona, di hlodilwe.”

KUTOLLO 4:11

Modimo o bopile motho

Go Genese re bala gore Modimo o bopile Adamo, motho wa mathomo, ka go mmopa ka mobu wa lefase. Ge Modimo a budulela moya ka gare ga motho, motho ya ba sephedi.

Morena Modimo a ntšha mobu fase a bopa monna ka wona; a budulela moya wa bophelo ka dinkong tša gagwe, gomme monna a thoma go phela.

GENESE 2:7

Ka gona Modimo a hlola batho, a ba dira gore ba swane le yena. A ba dira e le monna le mosadi.

GENESE 1:27

Morero wa Modimo ka motho

Bjalo ka sešupo sa lerato le tshepo ya gagwe, Modimo ga a bopa motho ka seswantšho sa gagwe fela, eupša o ile a mo dira mohlokomedi wa tlholo go e laola le go e hlokomela.

Ka gona Morena Modimo a bea monna moo serapeng sa Edene gore a se leme, a se lete.

GENESE 2:15

O mmeile mmuši wa mediro yohle ya atla tša gago;

wa mo dira molaodi wa tšohle:

dihuswane le dikgomo tšohle,

ešita le diphoofolo tša naga,

le dinonyana tša legodimo,

le dihlapi tša lewatle,

le nyabanyaba ka moka ka mawatleng.

PESALOME 8:6-8

Ka ge e le yena ka noši yo a phedišago bohle le gona a fago bohle tšohle. O hlodile ditšhaba tšohle ka motho o tee, gore di phele gohle lefaseng. Ke yena a di beetšego dinako le mafelo ao di tlago dula go ona. Seo o be a se direla gore ba mo nyake, mohlomongwe ba mo hwetše ge ba mo phophola. Gape ga a kgole le yo mongwe le yo mongwe wa rena; gobane mo go yena re a phela, re a ithokgonya, ebile re gona.

DITIRO 17:25b-28a

Motho o lahla Modimo

Boikarabelo bja motho go tshepo yeo Modimo a e beilego go yena ebile go se mo kwe le go lahla segwera sa gagwe sa lerato. Ka lebaka la seo, sebe se tlile lefaseng. Bohlatse bja tlhago ya motho ya sebe ke bjo bogolo kudu.

Ba fetola nnete ya Modimo maaka; ba khunamela sebopiwa ba se hlankela, bakeng sa go khunamela le go hlankela yena Mmopi yo a swanetšego go tumišwa go ya go ile! Amene.

BAROMA 1:25

Bohle ba dirile dibe gomme ba hloka letago la Modimo.

BAROMA 3:23

Gobane ka pelong ya motho ke mo go tšwago megopolo ye mebe, e lego dipolao, bohlotlolo, bootswa, bohodu, bohlatse bja maaka, le lesebo.

MATEU 15:19

Mašilo ka pelong a re:

“Modimo ga a gona.”

Ba dira bokgopo le tše di šiišago –

ga go le o tee modiratoka.

Morena yena o lebeletše batho a le legodimong,

gore a bone ge eba go na le wa temogo,

yo a mo khunamelago.

Eupša bohle ba kgelogile, ka moka ba senyegile.

Ga go le o tee modiratoka,

ee, le o tee ga a gona.

PESALOME 14:1-3

Re tseba bjang gore sebe ke eng?

Motho o tseba melao ya Modimo eupša ka go dira dibe ga gagwe, o kgethile go latela pelo ya gagwe. Modimo o re file Melao ye Lesome; Testamenteng ye Mpsha, Jesu o dirile kakaretšo ya molao wa Modimo go re nolofaletša wona gore re o kwešiše le go o latela.

Modimo o boletše a laya setšhaba a re: “Ke nna Morena Modimo wa gago yo a go ntšhitšego Egepeta, mo o bego o le lekgoba.

“O se ke wa direla modimo wo mongwe ka ntle ga ka.

“O se ke wa itirela seswantšho sa selo se sengwenyana sa legodimong, goba sa lefaseng, goba sa ka meetseng ka fase ga lefase. O se ke wa di obamela goba wa di direla, gobane ke nna Morena Modimo wa gago, Modimo yo a sa kgotlelelego tirelo ya medingwana ya diswantšho. Ke otla ba ba ntlhoilego le ditlogolo tša bona, ka latišiša go fihlela molokong wa boraro le wa bone. Eupša diketekete tša melokob ya bao ba nthatago, ba phethago melao ya ka, ke di direla ka lerato.

“O se ke wa goboša leina la ka, gobane nna, Morena Modimo wa gago, ke tla otla yoo a gobošago leina la ka.

“Hlompha Sabatha mme o se kgethwafatše. Ka matšatši a a selelago o dire mediro ya gago ka moka, fela letšatši la bošupa ke la go khutša, le kgethetšwe nna, Modimo wa gago. Ka lona o se ke wa dira modiro ofe le ofe – wena, goba ngwana wa gago, goba lekgoba la gago, goba seruiwa sa gago, goba mofaladi yo a dulago nageng ya geno. Ka matšatši a a selelago nna, Morena, ke dirile lefase le legodimo le mawatle le tšohle tše di lego go tšona, eupša ka letšatši la bošupa ka khutša. Ke ka lebaka leo nna, Morena, ke šegofaditšego letšatši la Sabatha ka le dira le lekgethwa.

“Hlompha tatago le mmago gore o phele nako ye telele nageng ye nna, Morena Modimo wa gago, ke go fago yona.

“O se ke wa bolaya.

“O se ke wa otswa.

“O se ke wa utswa.

“O se ke wa bolela bohlatse bja maaka ka yo mongwe.

“O se ke wa duma ngwako wa yo mongwe. O se ke wa duma mosadi wa gagwe, goba lekgoba la gagwe, goba kgomo ya gagwe, goba pokolo ya gagwe, goba se sengwe se e lego sa gagwe.”

EKSODOSE 20:1-17

Molao o re laetša gore sebe ke eng

Fela nna sebe nkabe ke sa se tsebe, ge e ka be e se ka lebaka la yona melao yeo. Ge molao wa Moshe o ka be o sa re: “O se ke wa duma sa motho,” nkabe ke sa tsebe gore tumo ke eng.

BAROMA 7:7b

Jesu o dirile kakaretšo ya Molao ka mo go latelago:

“Ke wa go re: ‘O rate Morena Modimo wa gago ka pelo ya gago ka moka, le ka moya wa gago ka moka, le ka tlhaologanyo ya gago ka moka.’ Woo ke wona molao wo mogologolo wo bohlokwahlokwa. Wa bobedi wo o lekanago le wona o re: ‘O rate bangwekawena bjalo ka ge o ithata.’ Melao ka moka ya Moshe le dithuto tša baprofeta di akaretšwa ke melao yeo ye mebedi.”

MATEU 22:37-40

Ditlamorago tša sebe

Bjalo ka Adamo le Efa bao ba utametšego Modimo ge ba lemoga gore ba dirile phošo, le rena re arogantšhwa le Modimo ge re sa dire thato ya gagwe.

Taba ke gore molato wa lena o le aroganya le Modimo, gomme ke ka lebaka la dibe tša lena ge a sa le kwe.

JESAYA 59:2

Ka gona, ge motho a lakwa ke tša nama e ba lenaba la Modimo, ka gobane ga a phethe melao ya Modimo, ebile a ka se kgone go e phetha. Bao ba phethago tša nama ba ka se kgone go kgahla Modimo.

BAROMA 8:7-8

Modimo o ahlola sebe

Sebe se kgahlanong le tlhago ya Modimo gomme se swanetšwe go otlwa.

Kgalefo ya Modimo e bonala e etšwa legodimong e lebile bobe bjohle le bokgopo ka moka bja batho bao mekgwa ya bona ye mebe e šitišago therešo go tsebja.

BAROMA 1:18

Ka gona mongwe le mongwe wa rena o tla itlhaloša go Modimo ka tše a dirilego.

BAROMA 14:12

Banabešo, le se ke la tsotana, gore Modimo a se tlo le sekiša. Gape Moahlodi o kgauswi le go tla.

JAKOBOSE 5:9

Jesu Kriste – kholofelo ya batho

Modimo o laetša lerato la gagwe ka go re fa Morwa wa gagwe. O ile a swana le rena go phela gare ga rena, go re laetša tsela.

Yena Lentšu e bile motho, a dula le rena e le yo botho kudu go rena, a re utollela ka botlalo se Modimo a lego sona. Ra bogela letago la gagwe, letago le a le filwego ke Tatagwe, e le yena Morwa a nnoši wa Tatagwe.

JOHANESE 1:14

Eupša kgaugelo ya Modimo ke ye kgolo kudu, le go re rata ga gagwe ke mo gogolo, mo e lego gore mola re sa hwile moyeng ka lebaka la dibe tša rena o ile a re tsoša le Kriste ra phela. Modimo o le phološitše ka kgaugelo ya gagwe. Le rena, ka ge re le ba tee le Kriste Jesu, Modimo o re tsošitše naye gore re tle re dule naye legodimong.

BAEFESO 2:4-6

Yo a nyakago gore batho ka moka ba phološwe mme ba tle ba tsebe nnete. Gape Modimo ke o tee, le Mmoelanyi wa batho le Modimo le yena ke o tee, yena motho, Kriste Jesu, yo a ilego a ikgafa gore e be seloba sa go lokolla batho ka moka sebeng. E bile bjona bohlatse ka nako ya gona bja gore Modimo o nyaka ge bohle ba lokollwa sebeng.

1 TIMOTHEOSE 2:4-6

“Yo a dumelago go Morwa wa Modimo a ka se ahlolwe, eupša yo a sa dumelego, yena o šetše a ahlotšwe, ka ge a sa dumele go Morwa a le noši wa Modimo.”

JOHANESE 3:18

Ge go le bjalo, bao ba phelago ba le ba tee le Kriste Jesu ba ka se lahlwe.

BAROMA 8:1

Kriste ke mpho ye kgolo ya Modimo go batho

Kriste o bjalo ka Tate

Jesu Kriste ke Morwa wa Modimo gape ke Modimo ka boyena. Ke seswantšho sa Modimo Tate lefaseng.

Kriste ke seswantšho sa Modimo yo a sa bonalego. Ke yena yo a fetago dihlolwa ka moka.

BAKOLOSE 1:15

“Gobane Modimo o ratile lefase kudu mo a ilego a ba a le fa Morwa wa gagwe a le noši, gore mang le mang yo a dumelago go yena a se lahlege, eupša a be le bophelo bjo bo sa felego. Gape Modimo ga se a roma Morwagwe lefaseng gore a tle a le ahlole, o mo romile gore a tle a le phološe.”

JOHANESE 3:16-17

Mehleng ya kgale Modimo o boletše le borakgololokhukhu ba rena gantši le ka mekgwa ye mentši ka baprofeta, ya re mehleng yeno ya mafelelo re phelago go yona a tla a bolela le rena ka Morwagwe. Ke yena yo a hlodilego legohle ka yena, yo a mmeilego mojalefa wa tšohle. Go yena go bonala letago la Modimo, ke yena seswantšho sa nnete sa sebele sa Modimo, gomme o lota tšohle ka lentšu la gagwe le maatla.

BAHEBERU 1:1-3a

Ga go motho yo a kilego a bona Modimo. Batho ba mo tseba ka go mo utollelwa ke Morwagwe, Motswalwanoši, yo ka boyena e lego Modimo, yo a lego kgauswi le Tatagwe.

JOHANESE 1:18

Jesu ge a le gare a ruta batho Tempeleng, a bolelela godimo a re: “Go ntseba le a ntseba, le mo ke tšwago gona le a go tseba. Fela ga se ka itliša, ke romilwe ke yo a tshepegago, gomme yena ga le mo tsebe. Nna ke a mo tseba, ka gobane ke tšwa go yena ebile ke romilwe ke yena.”

JOHANESE 7:28-29

Jesu o rile go barutwana ba gagwe:

“Le se ferekane; le dumele go Modimo, le nna le dumele go nna.”

Filipi a re go yena: “Morena, re bontšhe Tatago, ke mo re tlago wa pelo.”

Jesu a mo fetola a re: “Filipi, nka re ke dutše le lena nako ye kaaka wa se ntsebe? Gape yo a bonego nna o bone Tate. Bjale wena o reng o re ke le bontšhe Tate? Kgane ga o dumele gore nna ke mo go Tate, le Tate o mo go nna? Tše ke le botšago tšona tše ga se tša ka, ke tša go dirwa ke Tate yo a dulago a le mo go nna. Ntumeleng ge ke re ke mo go Tate, le Tate o mo go nna. Ge le sa dumele ka lebaka la tše ke di bolelago, le upše le dumele ka lebaka la tše ke di dirago.”

JOHANESE 14:1,8-11

Gobane o mphile maatla a go buša batho bohle, gore bohle ba o mphilego bona ke tle ke ba fe bophelo bjo bo sa felego.

JOHANESE 17:2

Jesu o otlelwa dibe tša rena

Modimo ga a kgotlelele bobe ka gobane yena ga a na bosodi. Sebe se swanetše go otlwa eupša Modimo o re ratile kudukudu, a romela Morwa wa gagwe gore go solwe yena ka dibe tša rena.

Modimo yena o re bontšhitše lerato le a re ratago ka lona, e lego la mola Kriste a re hwela re sa le badiradibe.

BAROMA 5:8

Gobane moputso wa sebe ke lehu, eupša mpho ya kgaugelo ya Modimo yona ke go phelela sa ruri ka Kriste Jesu, Morena wa rena.

BAROMA 6:23

Gobane Kriste o hlokofaditšwe gatee a hlokofaletšwa sa ruri ka lebaka la dibe, e le moloki wa go hlokofaletšwa bakgopo, gore a le iše go Modimo. O bolailwe e le motho, fela a tsošwa e le mophedi wa semoya.

1 PETROSE 3:18

Gobane ka madi a Kriste re a lopollwa, seo se ra gore re swarelwa dibe.

BAEFESO 1:7a

Eupša bjale Modimo o le boelantše le yena ka Morwagwe yo a ilego a phela e le motho, a tla a hwa gore le tlišwe go Modimo le le ba bakgethwa, ba ba se nago molato, ba ba se nago bosodi.

BAKOLOSE 1:22

Kriste o fenya lehu gomme o nea bophelo bjo bo sa felego

Gobane re a tseba gore Kriste o tsošitšwe bahung gomme a ka se sa hwa – lehu ga le sa mo laola. Go hwa o hwile gatee ya ba moka mola a hwela dibe, gomme bjale o a phela, o phelela Modimo. Ka yona tsela yeo le lena, mabapi le sebe le itsheme ba ba hwilego, eupša ba ba phelelago Modimo ka Kriste Jesu.

BAROMA 6:9-11

Gomme ge Moya wa Modimo yo a tsošitšego Jesu bahung o phela ka gare ga lena, gona Modimo yo a tsošitšego Kriste bahung, le mebele ya lena ye e hwago o tla e phediša ka Moya wa gagwe wo o phelago ka gare ga lena.

BAROMA 8:11

Modimo o tsošitše Morena bahung, gomme le rena o tla re tsoša ka maatla a gagwe.

1 BAKORINTE 6:14

Kriste o hwile ka lebaka la dibe tša rena, go ya ka Mangwalo a Makgethwa; le go re o ile a bolokwa, gomme ka morago ga matšatši a mararo a tsoga bahung, go ya ka Mangwalo a Makgethwa.

1 BAKORINTE 15:3b-4

Modimo o ahlola sebe ka Kriste

Gobane o beile letšatši la ge a tlilo ahlola batho ba lefase ka toka ka monna yo a mo kgethilego.

DITIRO 17:31a

“Le gona Tate ga a ahlole motho. Maatla ka moka a go ahlola o a file nna, Morwagwe.”

“O mo file le a go ahlola, ka ge e le yena Morwamotho. Le se makale ge ke realo; nako e etla ya gore bahu ka moka ba kwe lentšu la gagwe gomme ba tšwe ka mabitleng a bona: bao ba bego ba dira tše di lokilego ba tsogele go phelela sa ruri, gomme bao ba bego ba dira tše kgopo ba tsogele go lahlwa.”

JOHANESE 5:22,27-29

Senotlelo go mpho ya Modimo ke tumelo

Tumelo ke eng?

Go ba le tumelo ke go kgodišwa ke bonnete le go botega ga se o dumelago mo go sona seo o beago ditiro tša gago go ditumelo tšeo.

Tumelo ke bonnete bja tše re holofelago gore di tla hlaga, ke go kgolwa tše re sa di bonego.

Go hlwa go iša pele ka tše dingwe go thušang? Gape ge nka re ke le botša ka tša Gideone, Barake, Simsone, Jefta, Dafida, Samuele, le baprofeta, nako e ka ba ya mphelela. Ka lebaka la tumelo ya bona ba be ba elwa le magoši ba a fenya. Ba be ba dira tše di lokilego, gomme Modimo a ba putsa ka mo a holofeditšego ka gona. Ba tlema ditau melomo, ba tima mello ye e gaketšego, ba phonyokga go bolawa ka tšhoša. Ba be ba fokola, fela ba tia maatla; e be e le bagale ntweng gomme ba fenya madira a bašele. Basadi, ka lebaka la tumelo ya bona, ba be ba tsošetšwa batho ba bobona ba ba hwilego.

Ba bangwe ba bolawa ka sehlogo, ba gana go lokollwa, e le gore ba tle ba tsošetšwe go phela bophelo bjo bokaone.

BAHEBERU 11:1,32-35

Tumelo e dira gore o tsebe pelong ya gago pele o bona ka mahlo a gago

Gape re phela re dumela go Morena, e sego re mmona.

2 BAKORINTE 5:7

Tumelo ke go dumela go Jesu Kriste

Ge o bega gore Jesu ke Morena mme o dumela gore Modimo o mo tsošitše bahung, o tla phološwa. Gobane motho o lokafatšwa ka go dumela, mola ka go bega tumelo yeo a phološwa.

BAROMA 10:9-10

“Ruri, ruri, ke le botša gore yo a theeletšago tše ke di bolelago mme a dumela go yo a nthomilego, o šetše a na le bophelo bjo bo sa felego. A ka se tšwewe, ka gore o šetše a tlogetše tsela ya go ya lehung, o swere ya go ya bophelong bjo bo sa felego.”

JOHANESE 5:24

“Se Tate a se nyakago ke gore mang le mang yo a bonago Morwagwe mme a dumela go yena, a be le bophelo bjo bo sa felego, gomme nna ke tla mo tsoša ka tšatši la mafelelo.”

JOHANESE 6:40

Tumelo ke go theetša Kriste

Go dira bjalo ka ge Kriste a re laela go dira, go re fa nnete ya ditumelo tša rena.

Gomme se re nago le nnete ya sona gore re tseba Modimo, ke ge re phetha ditaelo tša gagwe. Yo a rego: “Ke a mo tseba,” etšwe a sa phethe ditaelo tša gagwe, o na le maaka, o hloka nnete ka pelong ya gagwe. Eupša yo a theeletšago molaetša wa gagwe, ke yena yo go rata Modimo ga gagwe e lego mo go feletšego. Se re nago le nnete ya sona gore re phela re le ba tee le Modimo ke gore yo a rego o dula e le o tee le Modimo, a phele ka mokgwa wo Jesu Kriste a bego a phela ka wona.

1 JOHANESE 2:3-6

Taelo ya gagwe ke gore re dumele go Jesu Kriste, Morwagwe, le gona re rataneng go ya ka mo Kriste a re laetšego ka gona. Yo a phethago ditaelo tša gagwe o dula e le o tee le Modimo, le Modimo o dula e le o tee le yena. Gomme ka Moya wo Modimo a re filego wona, re tseba ge Modimo a dula e le o tee le rena.

1 JOHANESE 3:23-24

Gobane go rata Modimo ke go phetha ditaelo tša gagwe, gomme ditaelo tša gagwe ga di boima.

1 JOHANESE 5:3

Ka gona, a re itlhwekišeng go tšohle tše di re tšhilafatšago mmeleng le moyeng, gomme re kataneleng go ba ba bakgethwakgethwa ba go boifa Modimo.

2 BAKORINTE 7:1b

Tumelo ke go sokologa

Tshokologo ke phetogo ye kgolo ya monagano ye e tlišago phetogo ya tsela ye o e sepelago. Go ra gore go tlogela bowena bja kgale gomme wa sepela ditseleng tša Jesu.

Re bušetše go wena mme re tla boa,

ka gobane ke wena Morena Modimo wa rena.

JEREMIA 31:17b

Eupša bjale ke le botša ke re: Boelang go nna, gomme le nna ke tla boela go lena.

SAKARIA 1:3

“Nako e fihlile, le mmušo wa Modimo o batametše. Sokologang dibeng tša lena, le dumele Taba ye Botse!”

MARKOSE 1:15

Tumelo ke go ineela go Kriste

Le mediro ya rena ye mekaonekaone e na le diphošo gomme e tletše sebe. Ke nako ya gore o beye tshepo ya gago go Kriste gomme o tlogele go itshepha. Moapostola Paulose o re:

Ge eba go na le yo a gopolago gore a ka bota tša nama, nna ke a mo phala. Nna ke boloditšwe ke sa na le matšatši a seswai. Ke nna Moisraele ka matswalo, wa kgoro ya Benjamene; ke Moheberu wa Baheberu, ge go iwa ka go phetha melao ya Moshe, ke be ke le Mofarisei; ke be ke fišegela go direla Modimo mo ke bego ke bile ke hlomara kereke. Ge eba go loka ke go phetha melao ya Moshe, gona nna ke be ke sa solege. Fela tšeo ka moka tše ke bego nka re ke poelo, ka lebaka la Kriste ke bona e le tobo. Ga se tšeo fela; eupša le dilo ka moka ke bona e le tobo ge ke di bapetša le se se nago le mohola kudu, e lego go tseba Kriste Jesu, Morena wa ka. Ka lebaka la gagwe ke lobile dilo tšohle gomme ke bona tšohle e le tšhila fela, e le ge ke gabile gore Kriste e be wa ka, ke be selo se tee le yena ke se na boloki bjo e lego bja ka, bjo bo hwetšwago ka go phetha melao ya Moshe, fela ke na le boloki bjo bo hwetšwago ka go dumela go Kriste, boloki bja go tšwa go Modimo bja tla ka tumelo. Se ke se nyakago ke go tseba Kriste le go kwa maatla a tsogo ya gagwe bahung, le go ba selo se tee naye mahlokong a gagwe, ka ba wa go swana naye lehung la gagwe, ke holofetše gore le nna ke tla tsošwa bahung ka phela.

BAFILIPI 3:4b-11

Tumelo ke go ba wa Kriste

O rekilwe ka madi a bohlokwa a Kriste gomme o wa gagwe!

Gomme bjale le ba yo a tsošitšwego bahung gore re tle re enywe dienywa tše di kgahlago Modimo.

BAROMA 7:4c

Ka gona, ge re phela goba re ehwa, re ba Morena. Gobane Kriste o rile go hwa a ba a tsoga gore a tle a be Morena wa ba ba phelago le ba ba hwilego.

BAROMA 14:8b-9

Gomme lena le ba Kriste, mola Kriste e le wa Modimo.

1 BAKORINTE 3:23

Gape ga le sa le ba lena beng, Modimo o le rekile, gomme bjale le ba gagwe. Ka gona mebele ya lena le e šomišetše go tumiša Modimo.

1 BAKORINTE 6:19b-20

Ke tla tseba bjang gore tše ka moka ke nnete?

Ka bopaki bja Moya wo Mokgethwa

Moya wo Mokgethwa ke motho wa boraro Borarong yo a neng a le gona go tloga mathomong a nako.

Ke tla kgopela Tate a le fa Mothuši yo mongwe wa go tlo dulela le lena sa ruri.

Mothuši, e lego wona Moya wo Mokgethwa, wo Tate a tlago o roma a kgopetšwe ke nna, o tla le ruta dilo ka moka, a le gakolla tšohle tše ke le rutilego tšona.

JOHANESE 14:16,26

Gomme ge a tlile o tla kgodiša batho ba lefase gore tše ba di naganago mabapi le sebe, le mabapi le toka, le mabapi le kahlolo ga se tšona.

JOHANESE 16:8

Bjale ke nyaka gore le tsebe gore ga go motho yo e ka rego a bušwa ke Moya wa Modimo a re: “Jesu a a rogakwe!” Le gona ga go motho yo a ka rego: “Jesu ke Morena,” ge e se ge a bušwa ke Moya wo Mokgethwa.

1 BAKORINTE 12:3

Ke yena Modimo yo a re kgethilego gore re mo direle; ke yena a re swailego, a tsenya Moya wo Mokgethwa ka dipelong tša rena ya ba tiišetšo ya gore re tla hwetša tše a re beetšego tšona.

2 BAKORINTE 1:21b-22

Ka Lentšu la Modimo

Lentšu la gago ke lebone la go ntlhahla,

ke seetša tseleng ya ka.

PESALOME 119:105

Gobane Modimo, ka bohlale bja gagwe, o dirile gore batho ba lefase ba se kgone go mo tseba ka bja bona bohlale.

1 BAKORINTE 1:21a

Etse tumelo e tšwa go kweng, mme molaetša o tla ka go begwa ga Kriste.

BAROMA 10:17

Yo mongwe le yo mongwe yo a dumelago go Kriste, e ba sebopiwa se sefsa

Re botega tumelong ya rena ka go phela maphelo a rena go ya le ka dinnete tše re di utolotšego Lentšung la Modimo la go ya go ile.

Ka lebaka leo, ge motho e le wa Kriste e ba sebopiwa se sefsa; tša kgale di fetile, go tlile tše difsa. Tšeo ka moka di dirwa ke Modimo, yo a re boelantšego le yena ka Jesu Kriste.

2 BAKORINTE 5:17-18a

Jesu a mo fetola ka go re: “Ruri, ruri, ke go botša gore ge motho a sa tswalwe gape, e ka se be wa mmušo wa Modimo.”

Nikodemose a mmotšiša a re: “Motho a ka tswalwa gape bjang e šetše e le mokgalabje? Kgane a ka boela ka popelong ya mmagwe, a tswalwa?”

Jesu a mo fetola a re: “Ruri, ruri, ke go botša gore ge motho a sa tswalwe ka meetse le ka Moya e ka se be wa mmušo wa Modimo.”

JOHANESE 3:3-5

Motho o phela bjang bjalo ka sebopiwa se sefsa?

Hlankela ba bangwe

Gape motho ga se a swanela go nyaka tša go ikhola, eupša o swanetše go nyaka tša go hola ba bangwe.

Le se ke la kgopiša Bajuda goba bao e sego Bajuda goba phuthego ya Modimo. Le etše nna: nna ke leka go kgahla batho ka moka mo go tšohle tše ke di dirago, ke sa gabe go ikhola, eupša ke gaba go hola batho bohle, gore ba phologe.

1 BAKORINTE 10:24,32-33

Motho a ikokobetše go mongwekayena e le ka lebaka la ge le hlompha Kriste.

BAEFESO 5:21

Le rataneng kudu ka mo go lebanego badumedi, mme le fišegele go hlomphana.

BAROMA 12:10

Re se ke ra lapa go dira tše di lokilego, gobane ge re ka se lape re tla tla re buna ka nako ya gona. Ka gona, ge re na le sebaka re direleng batho bohle tše di lokilego, gagolo bao e lego ba tumelo ya rena.

BAGALATIA 6:9-10

E ba mohlala go ba bangwe

Le hlalefele go phedišana gabotse le bao e sego badumedi, gomme sebaka se sengwe le se sengwe se le se hwetšago le se šomišetše go ba bontšha gore lena le badumedi. Ka mehla tše le di bolelago e be tše di kgahlišago, tše di nago le letswai, le gona le kgone go fetola mang le mang ka mo go swanetšego.

BAKOLOSE 4:5-6

“Le sa lena seetša a se bonegele batho ka tsela yeo, gore ba tle ba bone mediro ya lena ye mebotse, gomme ba tumiše Tatagolena wa legodimong.”

MATEU 5:16

Le se iphore ka go theeletša fela Ebangedi, eupša le dire ka mo e laelago ka gona.

JAKOBOSE 1:22

Ka gona, banabešo, le itiišeng go dira gore go bitšwa le go kgethwa ke Modimo ga lena go thupele.

2 PETROSE 1:10a

Bana ba ka, lerato la rena a e se be la molomo, a e be la mmannete, le le ipontšhago ka mediro.

Ka gona, ke ka lona lerato mo re kago tseba gore re ba therešo; ke ka lona mo re kago tia maatla mo pele ga Modimo.

1 JOHANESE 3:18-19

Gola tumelong

Sebopiwa se sefsa se swanetše go gola se be se butšwe. Go gola go tlišwa ke go bala le go kwa Lentšu la Modimo le go rapelela le go rapela le badumedi ba bangwe.

Ke rapela gore lerato la lena le gole le eya le na le tsebo le kwešišo ye e feletšego, gore le kgone go kgetha se sebotse.

BAFILIPI 1:9-10a

A re tlogeleng thuto ye go thongwago ka yona ge go rutwa molaetša wa Kriste, re feteleng pele go rutwa tša Sekriste ka botlalo.

BAHEBERU 6:1a

Bohlale bjona ke a bo bega, ke bo begela ba ba kwešišago tša moya.

1 BAKORINTE 2:6a

Ka lebaka leo, e sa le go tloga mola ra kwago ka lena, ga re lese go le rapelela. Re kgopela Modimo gore a le tlatše tsebo ya thato ya gagwe, ka bohlale bjohle le kwešišo yohle ye e tšwago go Moya wa gagwe. Ke mo le tlago kgona go phela ka mo Morena a nyakago ka gona, la dira fela tše di mo kgahlago. Bophelong bja lena la tšweletša tša go loka tša mehuta, la tšwela pele le go tseba Modimo.

BAKOLOSE 1:9-10

Le etše masea a a sa tšogo belegwa, le nyorelwe maswi a semoya a a sego a talošwa, gore ge le a nwa le gole mme le phološwe.

1 PETROSE 2:2

Modimo o matlafatša tumelo

Modimo o dira ditokišetšo go matlafatša tumelo ya rena le gore e gole ka ditsela tše di latelago:

Ka Moya wo Mokgethwa

“Tsebang gore ke tla ba le lena ka mehla go fihla mohla lefase le fela.”

MATEU 28:20b

Ke tla kgopela Tate a le fa Mothuši yo mongwe wa go tlo dulela le lena sa ruri. Ke yena Moya wa go utolla therešo, wo batho ba lefase ba sa kgonego go o amogela, ka ge ba sa o bone ebile ba sa o tsebe.

Mothuši, e lego wona Moya wo Mokgethwa, wo Tate a tlago o roma a kgopetšwe ke nna, o tla le ruta dilo ka moka, a le gakolla tšohle tše ke le rutilego tšona.

JOHANESE 14:16-17a,26

O re hlakodišitše ka go hlatswiwa ga rena ra tswalwa lefsa, ra ba ra fiwa bophelo bjo bofsa ka Moya wo Mokgethwa. Modimo o re tšhetše Moya wa gagwe ka bontši ka Jesu Kriste, Mophološi wa rena.

TITOSE 3:5b-6

Ka Lentšu la gagwe

Lentšu la Modimo le a phela, le mafolofolo ebile le bogale go feta tšhoša ya magale a mabedi. Le sega go hlaphola la ba la kgaoganya pelo le moya, la kgaoganya le malokologo le moko. Le fetleka dikakanyo le menagano ya ka pelong. Ga go sebopiwa se se širegelago Modimo; tšohle di a mo utologela tša ba pepeneneng. Ke yena yo re swanetšego go ikarabela go yena.

BAHEBERU 4:12-13

Mangwalo a Makgethwa ka moka a ngwadilwe ka go huetšwa ke Modimo, gomme a hola go ruta therešo, go kgala ba ba fošago, go sokolla batho, le go laya batho gore ba phele ka tshwanelo, gore motho yo a ineetšego Modimo e be yo a kgonago gape a loketšego go dira mediro yohle ye mebotse.

2 TIMOTHEOSE 3:16-17

Jesu a botša Bajuda ba ba dumelago go yena a re: “Ge le phetha tše ke le rutago tšona, gona le barutiwa ba ka ka nnete; le tla tseba nnete, gomme nnete ke yona e tlago le lokolla.”

JOHANESE 8:31-32

Ka kereke ya gagwe

Kereke (mmele wa gagwe), ka go kopana mmogo go tumišeng phatlalatša, disakaramente le kopanelo ya badumedi, ke legae le Modimo a le fago babotegi.

Bona bao ba be ba dula e le ba ba rutwago ke baapostola, ba ba ikwago e le selo se tee, ba ba ngwathišanago bogobe, le ba ba rapelago.

Tšatši le lengwe le le lengwe ba be ba kopanela Tempeleng e le seboka, ba ngwathišana bogobe ka magaeng a bona ka go šielana, ba eja ba thabile, ba ikokobetša, ba tumiša Modimo, ba kgahla batho ka moka. Letšatši ka letšatši Morena a oketša phuthego ka bao ba phološwago.

DITIRO 2:42,46-47

Badumedi bjale e be e šetše e le ba bantši, mme e le ba pelo e tee le moya o tee. Go be go se yo a rego tše a nago le tšona ke tša gagwe a nnoši, eupša tšohle e be e le tša bona ka moka.

DITIRO 4:32

Ke ka mo kereke nageng yohle ya Judea le Galilea le Samaria e ilego ya ikhutša. Ya tia ya hlompha Morena, gomme ya gola e thušwa ke Moya wo Mokgethwa.

DITIRO 9:31

Ka go tumiša phatlalatša

Jesu a boela Nasaretha moo a bego a goletše gona, gomme ka letšatši la Sabatha a ya sinagogeng bjalo ka ge a be a tlwaetše.

LUKASE 4:16a

Re se lese go fela re eya dithapelong tša phuthego, ra etša ba ba itlwaeditšego go se ye. A re upše re kgothaletšaneng go fela re eya gona le go feta, ka ge le lena le iponela gore Letšatši la Kahlolo le a batamela.

BAHEBERU 10:25

Sa lena e be go tlala Moya wa Modimo. Le boledišaneng ka dipesalome le difela le dikopelo tša semoya, le opelela Morena le mo tumiša ka dipelong tša lena. Ka ge le le ba Morena wa rena, Jesu Kriste, ka mehla le leboge Modimo, Tatagorena, ka lebaka la tšohle.

BAEFESO 5:18b-20

Ke selo se tee se ke se kgopetšego Morena,

seo ke sona ke tlago se nyaka:

ke go ba ka ngwakong wa Morena bophelo bja ka ka moka,

go bogela botho bja gagwe,

le go kgahlwa ke bjona.

PESALOME 27:4

Ke ile ka thaba ge ba re go nna:

“A re yeng ntlong ya Morena.”

PESALOME 122:1

Ka go ruta

Eupša ba ka mo kgopela thušo bjang ba se ba dumela go yena? Gomme ba ka dumela go yena bjang ba se ba kwa molaetša wa gagwe? Molaetša wa gagwe wona ba ka o kwa bjang ba sa o begelwe? Gomme molaetša o ka begwa bjang go se gwa rongwa batseta? Bjalo ka ge Mangwalo a Makgethwa a bolela a re: “Go botse bjang go bona batseta ba etla, ba re tlela le taba ye botse!”

BAROMA 10:14-15

Ka lebaka leo, e sa le go tloga mola ra kwago ka lena, ga re lese go le rapelela. Re kgopela Modimo gore a le tlatše tsebo ya thato ya gagwe, ka bohlale bjohle le kwešišo yohle ye e tšwago go Moya wa gagwe. Ke mo le tlago kgona go phela ka mo Morena a nyakago ka gona, la dira fela tše di mo kgahlago. Bophelong bja lena la tšweletša tša go loka tša mehuta, la tšwela pele le go tseba Modimo.

BAKOLOSE 1:9-10

Ka kopanelo le Kriste le badumedi ka wena

Se re se bonego gape re se kwelego, le lena re le begela sona gore le tle le be ba tee le rena. Le rena re ba tee le Tate le Jesu Kriste, Morwagwe.

1 JOHANESE 1:3

Re mmele o tee ka Kriste, gomme mongwe le mongwe ke setho sa mongwekayena.

BAROMA 12:5b

Le rena ka moka re bjalo; le ge re le Bajuda, goba bao e sego Bajuda, goba makgoba, goba balokologi, re kolobeditšwe ka wona Moya o tee woo ra ba mmele o tee.

Bjale ditho ke tše dintši, fela mmele ke o tee.

1 BAKORINTE 12:13a,20

Ka Selalelo sa Morena

“Ke nna sona senkgwa seo sa go phediša, se se theogilego legodimong. Ge motho a eja senkgwa se o tla phela go ya go ile. Senkgwa se ke tlago mo fa sona ke nama ya ka ye ke e fago batho ba lefase, gore ba phelele sa ruri.”

Ge a realo Bajuda ba galefa gomme ba thoma go ngangišana ba re: “Na motho yo a ka napa a re fa nama ya gagwe ra e ja?”

Jesu a re go bona: “Ruri, ruri, ke le botša gore ge le sa je nama ya ka, nna Morwamotho, la nwa le madi a ka, gona le ka se phelele sa ruri. Yo a jago nama ya ka le gona a nwago madi a ka, yena o šetše a na le bophelo bjo bo sa felego, gomme ka tšatši la mafelelo ke tla mo tsoša bahung. Gape nna nama ya ka ke sejo sa mmannete, le madi a ka ke seno sa mmannete. Yo a jago nama ya ka, a nwago le madi a ka, o dula ka go nna, le nna ke dula ka go yena. Yo a ntšago o tla phedišwa ke nna, bjalo ka ge le nna ke phedišwa ke Tate, Mophedi yo a nthomilego.”

JOHANESE 6:51-57

Kgane senwelo se re se nwago Selalelong sa Morena, se re tumišago Modimo gape re mo lebogago ka lebaka la sona, ge re se nwa na ga se gona ge re eba ba tee ka madi a Kriste? Le sona senkgwa se re se ngwathago, na ge re se ja ga se gona ge re eba ba tee ka mmele wa Kriste? Ka ge senkgwa e le se setee, rena ka moka, le ge re le ba bantši, re mmele o tee, ka gobane ka moka re abelana sona senkgwa se tee se.

1 BAKORINTE 10:16-17

Ka thapelo

“Mohlang woo le ka se mpotšiše selo. Ruri, ruri, ke le botša gore se le kago se kgopela Tate ka ge le le ba ka o tla le fa sona. Go fihlela bjale ga se la ka la kgopela selo le le ba ka. Kgopelang, gomme le tla fiwa, gore lethabo la lena e be le le feletšego.”

JOHANESE 16:23-24

“Kgopelang, gomme le tla fiwa; nyakang, gomme le tla hwetša; kokotang, gomme le tla bulelwa. Gobane mang le mang yo a kgopelago o a fiwa, yo a nyakago o a hwetša, le yo a kokotago o tla bulelwa.”

MATEU 7:7-8

Jesu o be a le felwanatsoko a rapela, gomme a re go fetša, yo mongwe wa barutiwa ba gagwe a re go yena: “Morena, nke o re rute go rapela, go swana le Johanese ge a rutile ba gagwe barutiwa.”

Jesu a re: “Ge le rapela le re:

“ ‘Tatewešo,

leina la gago a le kgethwe;

mmušo wa gago a o tle.

Tšatši le lengwe le le lengwe o re fe bogobe bjo re bo hlokago.

O re lebalele dibe tša rena,

ka gore le rena re lebalela ba ba re fošetšago. O se re iše melekong.’ ”

LUKASE 11:1-4

Re ka ya go Modimo re sa šie, ka ge re tseba gore ge re mo kgopela go ya ka thato ya gagwe o a re kwa. Ka ge re tseba gore ka mehla ge re mo kgopela selo o a re kwa, re tseba gore se re mo kgopelago sona o a re fa.

1 JOHANESE 5:14-15

Ka go ganetša go lekwa

Modimo o dira ditokišetšo go matlafatša tumelo ge go lebeletšanwe le teko.

Ka morago ga moo Jesu a išwa ke Moya lešokeng gore a yo lekwa ke Diabolose.

Jesu a mo fetola a re: “Sathane, ntlogele, gobane Mangwalo a Makgethwa a re: ‘O khunamele Morena Modimo wa gago, o direle yena a nnoši!’ ”

Ke moo Diabolose a mo tlogetšego, gomme barongwa ba tla ba hlankela Jesu.

MATEU 4:1,10-11

‘O se re iše molekong,

o upše o re phološe bobeng.’

MATEU 6:13

Itlhameng ka dihlabani tšohle tše Morena a le fago tšona gore le kgone go iphahlela bomenemene bja Diabolose. Gobane ya rena ntwa ga se ya go lwa le batho ba nama, ke ya go lwa le meoya ye mebe ya lefaufaung, e lego magoši a semoya, le balaodi ba semoya, le babuši ba lefase le lebe le.

BAEFESO 6:11-12

Elwang le Diabolose, gomme yena o tla le tšhaba.

JAKOBOSE 4:7b

Le phafoge, le ntšhe mahlo dinameng, gobane Sathane, lenaba la lena, o phaphaila bjalo ka tau ye e bopago, o nyaka yo a ka mo rwaetšago. Elwang le yena le tiile tumelong, le tseba gore ke ka mo le bana ba bolena lefaseng ka moka le bona ba tlaišwago ka gona.

1 PETROSE 5:8-9

Wa lehlogonolo ke yo a kgonago go kgotlelela ge a lekwa, gobane ge a ile a fenya meleko yeo o tla putswa ka bophelo bjo Modimo a bo holofeditšego bao ba mo ratago. Motho ge a tlelwa ke meleko a se ke a re: “Ke lekwa ke Modimo.” Gobane Modimo a ka se lekwe ke bobe, le yena mong ga a leke motho. Motho yo mongwe le yo mongwe o a lekwa ge a goketšwa mme a gogwa ke tumo ya gagwe ye mpe. Tumo yeo ya gagwe e nape e duše mme e tswale sebe, gomme sebe ge se seno gola go iphetša se tswale lehu.

JAKOBOSE 1:12-15

Ka go ineela botšohle go Morena

Le se sa lakwa ke sebe, lena ba mebele ye e bolago, mo le ka laolwago ke ditumo tša yona. Le gona le se ke la gafela ditho tša lena sebe, ya ba tša go dira bokgopo. Le upše le ikgafele Modimo le le ba le tsošitšwego bahung la phela, gomme ditho tša lena le di gafele go dira boloki.

BAROMA 6:12-13

Ka fao, le itlhokomele gabotse ka mo le phelago ka gona. Le se phele bjalo ka mašilo, le phele bjalo ka bahlale. Le dule le direla Morena ka phišego, gobane lefase leno ke le lebe. Ka gona, le se dire tša bošilo; sa lena e be go kwešiša se e lego thato ya Morena.

Le se tagwe ke bjala, ka gobane moo ke mo go tšwago bohlola; sa lena e be go tlala Moya wa Modimo. Le boledišaneng ka dipesalome le difela le dikopelo tša semoya, le opelela Morena le mo tumiša ka dipelong tša lena. Ka ge le le ba Morena wa rena, Jesu Kriste, ka mehla le leboge Modimo, Tatagorena, ka lebaka la tšohle.

BAEFESO 5:15-20

Tsebagatša Taba ye Botse

Modimo o rata go fihlelela lefase ka go šomiša badumedi:

“Le sa lena seetša a se bonegele batho ka tsela yeo, gore ba tle ba bone mediro ya lena ye mebotse, gomme ba tumiše Tatagolena wa legodimong.”

MATEU 5:16

“Ka gona eyang go ba ditšhaba tšohle, le ba dire barutiwa ba ka: le ba kolobetše ka leina la Tate, le la Morwa, le la Moya wo Mokgethwa, le ba rute go phetha tšohle tše ke le laetšego tšona. Tsebang gore ke tla ba le lena ka mehla go fihla mohla lefase le fela.”

MATEU 28:19-20

“Lena le tla maatlafatšwa ge Moya wo Mokgethwa o theogela go lena, la ba dihlatse tša ka Jerusalema le nageng yohle ya Judea le ya Samaria, le go fihla magomong a lefase.”

DITIRO 1:8

Badumedi bale ba go phatlalatšwa ba ya gohle ba tšama ba bega molaetša wa Modimo.

DITIRO 8:4

“Gomme o re laetše gore re begele setšhaba Ebangedi, re be re hlatsele gore ke yena yo Modimo a mmeilego Moahlodi wa ba ba phelago le ba ba hwilego. Ke yena yo baprofeta bohle ba bolelago ka yena, ba re mang le mang yo a dumelago go yena o tla swarelwa dibe tša gagwe ka tše Jesu a di dirilego.”

DITIRO 10:42-43

Ke go laya le ka gobane yena o tlilo buša e le Kgoši, ke re o begele batho molaetša wa Modimo, o phegelele go ba begela wona, e ka ba ka nako ya gona, le ge e se nako ya gona, o ba kgale, o ba sole, o ba kgopele, o ntše o ba ruta o sa ba felele pelo. Nako e tla tla ya gore batho ba se rate go theeletša thuto ya nnete.

2 TIMOTHEOSE 4:1b-3a

Lethabo le khutšo

Batho ba ba lebelelago lethabo go dilo tše di bonagalago le go maipshino a nakwana ba nyamišwa ka pela. Le ge go le bjalo, ge re phela go ya le ka Lentšu la Modimo, re tla ba le lethabo le nyakalalo tša bophelo ka moka.

Eupša e rile ge botho bja Modimo, Mophološi wa rena, le go rata batho ga gagwe di bonala, a re hlakodiša. E be e se ka lebaka la mediro ye e lokilego ye re e dirilego, eupša e be e le ka lebaka la kgaugelo ya gagwe ge a re hlakodiša. O re hlakodišitše ka go hlatswiwa ga rena ra tswalwa lefsa, ra ba ra fiwa bophelo bjo bofsa ka Moya wo Mokgethwa. Modimo o re tšhetše Moya wa gagwe ka bontši ka Jesu Kriste, Mophološi wa rena, gore ka kgaugelo ya gagwe re tle re lokafatšwe gomme re rue bophelo bjo bo sa felego bjo re bo holofetšego.

TITOSE 3:4-7

Ba ba bjalago ba lla,

ba tla buna ba gobela.

Yo a yago mašemong a lla a rwele peu,

o tla boa a gobela a rwele puno.

PESALOME 126:5-6

Go lehlogonolo bohle ba ba boifago Morena,

ba ba sepelago ka tsela tša gagwe.

Wena o tla ja tše o di šometšego;

o yo lehlogonolo gomme o tla atlega.

PESALOME 128:1-2

Ka gona, Kriste o tlile a begela batho Taba ye Botse ya khutšo – a begela lena le bego le le kgole le Modimo, a begela le bona ba bego ba le kgauswi le yena.

BAEFESO 2:17

Nke Modimo, Tatagorena, le Morena Jesu Kriste ba le gaugele, ba le fe khutšo.

BAGALATIA 1:3

Eternal Wisdom (Sepedi)

First digital edition 2018

Bible text: Sepedi 2000 Translation

© Bible Society of South Africa 2000, 2018

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:    ISBN 978-0-7982-2249-5
Mobi-format:    ISBN 978-0-7982-2250-1
PDF-format:      ISBN 978-0-7982-2251-8

Bibles and audio Bibles are available on the BibleSA-app